EXCLUSIV Comisia Europeană, nou avertisment pentru România după OUG 114: Fondurile europene, în pericol

O scrisoare – avertisment semnată de trei oficiali din Comisia Europeană și trimisă săptămâna aceasta Ministerului Fondurilor Europene, au declarat pentru G4Media.ro surse guvernamentale. Oficialii de la Bruxelles avertizează că OUG 114/2018 conţine modificări legislative care contravin recomandărilor specifice făcute de Comisia Europeană în ceea ce priveşte modalitatea de verificare a eligibilităţii cheltuirii banilor europeni.

Reamintim că un articol din OUG 114, introdus chiar în timpul ședinței de guvern din seara de 21 decembrie, ar putea duce la blocarea, cel puțin temporară, licitațiilor cu fonduri europene. Guvernul a mutat fără vreo consultare publică sau vreun anunț prealabil controlul înainte de publicare („ex ante”) al licitațiilor cu finanțare europeană de la Agenția Națională de Achiziții Publice (ANAP), la autoritățile de management ale programelor operaționale (AM-uri).

Prin scrisoarea trimisă de directorii DG Regio, DG Employment şi DG Internal Market către secretarul de stat, Mihaela Toader, se cere implicit renunţarea la modificările aduse prin OUG 114/2018, supranumită ”ordonanţa lăcomiei” în ceea ce priveşte controlul ex-ante al licitațiilor cu fonduri europene. Totodată, reprezentanţii comisiei îşi afirmă disponibilitatea de a oferi suport autorităţilor române pentru clarificarea problemelor legislative.

Ministerul Fondurilor Europene nu a răspuns întrebărilor trimise de G4Media.ro până la publicarea articolului.

G4Media.ro a anunţat încă din ianuarie problemele provocate de ordonanţa lăcomiei şi cum afectează ele accesarea de fonduri europene. Mai mulţi primari anunţau la acel moment că evită să mai organizeze licitaţii pentru accesarea de fonduri europene, în urma modificărilor legislative. Povestea a fost prezentată pe larg aici.

Nu este prima dată când modificările legislative atrag reacţii negative de la Bruxelles. Anul trecut, Guvernul a renunţat să modifice atribuţiile autorităţii de audit de la Curtea de Conturi în urma unui avertisment similar de la Comisia Europeană.

În ciuda acelor avertismente, Ministerul Fondurilor Europene a iniţiat, la jumătatea lunii ianuarie 2019, o nouă consultare publică pe acest proiect criticat de Comisia Europeană şi abandonat de Guvern în urmă cu un an. Prin acesta, Ministerului Fondurilor Europene vrea să îi scape de corecții pe beneficiarii care gestionează prost sau fură fonduri, transferând corecțiile pe seama bugetului de stat. Mai mult, proiectul ar pune în pericol, din nou, independenţa Autorităţii de Audit de la Curtea de Conturi şi ar crea premisa ca o parte dintre programele operaţionale cu fonduri europene să fie blocate. Consultările publice s-au finalizat, dar deocamdată nu există date despre intenţia Guvernului de a adopta noua ordonanţă. Vezi aici mai multe detalii.